**Metsätöiden historiaa**

Savotoilla puun kaadon ja kuorimisen suoritti työmies eli tekomies tai jätkä, nimityksiä löytyy useita. Työmies myös auttoi puut hevosvetoisiin rekiin. Jätkä-sanan alkuperä ei ole tiedossa. Vanha  
kirjasuomi ei tunne sanaa, mutta se ei silti ole lainasana. Vuoden 1874 sanakirjassa jätkän merkitys on arbetskarl eli työmies. Jätkä tarkoitti pitkään sekatyömiestä ja oli kansanomainen nimitys  
metsätyömiehelle. Myöhemmin sana sai muita merkityksiä ja jätkä tarkoitti myös kulkumiestä eli kulkuria. Reissu-, kierto- ja kulkujätkä tarkoittavat juuri tällaisia liikkeellä olevia ihmisiä.  
Jätkän lisäksi työmiehistä käytettiin muun muassa nimityksiä savottalainen ja tukkilainen. Metsätöissä olevista naisista, joita oli harvassa, ei voinut tulla jätkää, mutta heitä nimitettiin joskus  
rakojätkiksi tai jätkänaisiksi.

**Lapset ja nuoret savotassa**

Jätkäksi ei synnytty vaan jouduttiin joskus hyvin nuorellakin ikää. Torpparin, muonamiehen tai pienviljelijän monilapsisien perheiden pojilla ei ollut käytännössä muuta vaihtoehtoa kuin lähteä  
metsätöihin. Jätkäksi lähdettiin yleensä 13-15 vuoden iässä. Nuoret pojat lähtivät töihin savotoille usein myös isänsä tai veljien matkassa. Savotoilla oli tätä nuorempiakin lapsia, joiden tehtävä oli  
pitää sauna lämpimänä tai olla uitossa kokin apulaisena. Osa jätkistä työskenteli vain yhden talven, osa taas koko elämänsä ajan.

**Kämppäukko**

Jätkän vanhetessa hän ei pystynyt enää raskaaseen metsätyöhön niin kuin aiemmin. Ei ole olemassa dokumentteja siitä, missä vanhat jätkät aiemmin viettivät vanhuutensa päivät. Kunnalliskodit tulivat kuitenkin pakollisiksi vasta vuonna 1932, mutta niiden tilat olivat rajoitetut ja jätkät eivät olleet ensimmäisinä varausjonoissa. Muutamat jätkät pääsivät kämppäukoiksi, jotka työskentelivät samoissa tehtävissä kuin lapset eli kokin apulaisina tai talonmiehinä. Apumies eli kämppäpappi,  
kämppäukko jne. oli vanha tekomies, jonka fyysinen kunto ei riittänyt enää varsinaiseen savottatyöhön. Apumies oli yhtiön palkkaama ja hän toimi kämpällä esimerkiksi emännän apuna. Apumiehen tehtäviä olivat muun muassa veden ja puiden kanto, kämpän, saunan ja kuivaushuoneen lämmitys ja siivous.

**Jätkät tarinoissa ja elokuvissa**

Kun jätkä kuoli, uskottiin Perä-Pohjolassa, että hän voi muuttua poroksi ja ikijätkät uskoivat muuttuvansa kuoltuaan kelohongiksi. Jätkän sielun myös sanottiin siirtyvän horsmankukkaan, josta se edelleen jatkaisi maailman menon katselua. Jätkäkulttuurin tunnusomaisin piirre lienee ollut vapaus. Jätkän työhön kuului lyhyet työsuhteet ja omaehtoinen säätely työajasta ja työmääristä.  
Perheettömyys ja kodittomuus olivat myös vapautta, vaikkeivat aina vapaaehtoisesti valittuja. Jätkäkulttuuriin kuului myös luonnon arvostaminen ja ylpeys omasta työstä. Moni jätkä oli taitava käsistään ja hallitsi käden taidot, soittamisen ja laulun tai kortin peluun. Jätkistä löytyi myös hyviä kirjoittajia, tunnetuin heistä lienee Kalle Päätalo.

**Kympit, kasöörit ja muut herrat**

Työnjohtajat eli pomot eli kympit olivat vastuussa savotoista ja he johtivat päivittäistä työntekoa (puunkaato, kuljetus, varastointi, majoitus) niin savotoilla kuin uitoissakin. Työmiesten tavoin  
työnjohtajat olivat pitkään itseoppineita ammattiinsa. Alempaa työnjohtoa olivat metsähiihtäjät, palstanantajat, mittamiehet ja muita  
aputyönjohtajat. 1950-luvulle asti savotoilla palkanmaksun hoiti kasööri ja pienillä savotoilla työnjohtaja. Savotan edetessä piiriesimies tarkasti sen ja piiriesimiehen jälkeen metsänhoitaja  
tarkasti läänin varsitien. Lukumiehen tehtävä oli antaa palstat työmiehille ja mitata hakatun puun ristikot sekä tarkistaa tehty työ. Joskus lukumiehet hoitivat myös metsänhoitajan tehtäviä. Jakomies  
jakoi kaadetut puut. Jakomiehiä oli aina yksi mies 4-5 hevosta kohden. Työpäivän aikana jakomies ehti jakaa tavallisesti noin sata runkoa. 1950-luvulla tekomiehet alkoivat jakaa itse puun.

**Kämppäemännät**

Savotoilla ja uittotyömailla on aina ollut hankalaa järjestää ruokahuoltoa. Isoilla savotoilla työskenteli kämppäemäntiä jo 1920-luvulla, mutta tavallista oli myös, että työmiehet valmistivat  
itse ruokansa eli söivät ”omasta repustaan”. Vuoden 1921 metsätyömiestutkimuksen mukaan yhteisruokailut olivat tuolloin vielä harvinaisia. Aluksi yhtiöiden palkkaamat emännät tekivät ruokaa vain työnjohdolle, mutta vuoden 1928 kämppälain myötä ruokahuolto koski  
koko kämppää. Vuoden 1947 kämppälain mukaan kaikilla savotoilla, joissa oli töissä yli 20 miestä ja jotka kestivät yli kuusi viikkoa, oli oltava kämppäemäntä. Vielä isommilla savotoilla emäntiä tuli olla kaksi.

Kämppäemännän työhön ei aluksi vaadittu mitään koulutusta ja tapana olikin palkata pestiin joku paikallinen. Kämppäemäntien ikähaarukka vaihteli 15 vuodesta mummoikään asti ja samaten vaihteli heidän osaamistasonsa. Vuodesta 1945 lähtien järjestettiin emännille ja tuleville emännille kahden viikon mittaisia ruuanvalmistuskursseja, joiden tarkoitus oli parantaa emäntien ammattitaitoa. Vuonna 1948 ilmestyi lisäksi Metsähuolto ry:n julkaisema ja talousopettaja Lea Juvosen kirjoittama kämppäemännän opaskirja avuksi niin kurssille kuin itse emännän työhön.

Työhön kuului ruuanlaiton lisäksi muun muassa kämpän lämmitys sekä veden ja puiden kantoa. Ruokailujen päivärytmi noudatti työmiesten työpäivien rytmiä. Ruoka tarjottiin miehille ns. elämänluukun kautta ja luukku oli auki joka päivä noin 5-7 tuntia noin välillä 6-20.  
Emännät nousivat ylös viiden aikoihin aamulla, sillä aamukahvi tarjoiltiin kello 6-7 aikoihin. Klo 7 maissa tarjoiltiin aamuruoka, joka oli tavallisesti käristystä. Päivällinen oli klo 15-17 ja se oli  
yleensä joku keitto. Kello 17-18 tarjoiltiin iltapäiväkahvi ja vielä ennen nukkumaan menoa iltapala klo 19-20. Metsätyöläisten ravinnossa keskeistä oli leipä, läski ja kahvi.

**Vapaa-aikaa ja pelisääntöjä**

Työpäivän jälkeen metsätyömiehillä oli vielä erilaista tekemistä sekä askaretta. Illalla kämpillä huollettiin varusteita, teroitettiin sahoja ja kirveitä sekä tehtiin uusia varsia niihin, huollettiin  
hevosten valjaita sekä paikkailtiin ja huollettiin omia työvaatteita. Moottorisahojen tultua oli niissäkin omat aikaa vievät huoltotoimenpiteensä. Jos vapaata aikaa jäi, käytettiin se mielellään  
nukkumiseen. Joskus taitava tarinankertoja tai soittaja saattoi tuoda piristystä kämppäelämään. Korttipelit olivat suosittua ajanviettoa, mutta alkoholin käyttö sekä rahapelit olivat kiellettyjä. Niitäkin harrastettiin toisinaan ja alkoholi toi mukanaan joskus myös tappelut ja väkivallan. Myös korttihuijarit olivat savottakämppien riesana.

**Kämppälaki**

Metsätyömiehillä oli kämpillä käytössään oma kirjoittamaton kämppälakinsa, joka osaltaan mahdollisti sopuisan asumisen ahtaissa oloissa. Lain mukaan toisen petipaikalle ei saanut mennä ja jokaisella oli käytössään myös oma henkilökohtainen koukkunsa vaatenaulakossa.  
Toisen omaisuuteen ei saanut kajota ja jos esimerkiksi pudotti toisen takin vahingossa lattialle, piti se nostaa heti takaisin. Jos lainasi toisen tavaroita ja rikkoi ne, piti asiasta sopia heti omistajan  
kanssa. Tarpeita ei saanut tehdä kämpän lähelle ja jokaisella miehellä oli tähän varattu oma paikkansa, johon muilla ei ollut asiaa. Kämppäemäntä oli jätettävä ehdottomasti rauhaan ja omasta vaimosta ei saanut puhua pahaa kämpällä. Hevosen ruualle oli kaikilla myös omat paikkansa.

**Sivistystä ja viihdettä**

Jo 1921 vain kolmannes savottatyömaista oli sellaisia, että niihin ei tullut sanomalehteä. 1950-luvulla kämpille tulivat kiertävät kirjastolaatikot ja radiot. Puhelin oli jo useimmissa kämpissä ja  
erilaisia sanomalehtiäkin tuli lukuisia. 1960-luvulla kämppiin alkoi ilmestyä myös televisioita. Elokuvanäytöksiä esitettiin joillakin kämpillä. Metsäradio perustettiin 1946, ja siitä tuli suosittu myös muualla kuin metsämiesten keskuudessa. Metsäradion ohjelmaan kuului yleensä toivemusiikkia ja haastatteluja savotoilta sekä Metsä-Kallen kirjelaatikko. Haastatteluun osallistuneiden työmiesten palkkio oli ns. metsätyömiehen tehopakkaus, joka sisälsi tupakkaa, kahvia ja sokeria.

**Savottatyö**

Hakkuu piti sisällään puiden kaadon, karsinnan ja katkonnan eri puutavaralajeiksi. Puutavaralajeja oli kaksi pääryhmää, eli tukkipuu (järeä puutavara) ja pinotavara (halot, muut polttopuut). Osa tukeista jalostettiin esimerkiksi parruiksi jo metsässä. Puutavara piti myös ajaa metsästä välivarastoon joka sijaitsi usein uitto- tai muun kaukokuljetusreitin varrella. Kuorinta tehtiin hakkuun yhteydessä tai välivarastossa. Työhön kuului myös pinotavaran kasaaminen  
metsäpinoihin eli ristikoille ja polttopuuksi tarkoitetut halot piti usein myös halkaista valmiiksi. Puutavaran mittaus ja merkkaus olivat työnjohdon tehtäviä.  
  
Hankintavuoden työt metsässä alkoivat loppukesällä tai alkusyksyllä hakkuiden suunnittelu- ja valmistelutöillä. Leimikko leimattiin, eli merkittiin hakattavaksi aiotut puut ja palstoitettiin. Yhden palstan leveys oli noin 50-60 metriä. Luokittelussa otettiin huomioon palstan puiden tiheys ja oksaisuus. Luokittelu oli hyvin tärkeä työvaihe metsätyön urakkaluonteen vuoksi ja koska urakkataksa määräytyi työn vaikeusasteen mukaan. Alkusyksyn aikana savotalle rakennettiin myös jo valmiiksi kämpät, tallit, saunat ja muut rakennukset.

Työmiehille annettiin savotoilla omat palstat. Yhdellä palstalla työskenteli yleensä kaksi miestä. Työmiehet olivat vastaavan työnjohtajan palkkaamia ja usein tuttuja edellisiltä savotoilta.  
Palstan saannin jälkeen palstalle piti suunnitella ja tehdä ajoura. Ajouraa varten piti kaataa puut uran molemmilta puolita ja varmistaa, että hevoset pystyivät kulkemaan uraa pitkin. Työn edetessä pidemmälle ajouraa jatkettiin. Työnjohdon tehtäviin kuului tehdä laskelmat tarvittavista mies- ja hevosmääristä sekä muista juoksevista asioista.

Kevään uittoa varten piti myös rakentaa patoja ja perata väyliä. Nämä työt oli tietysti helpoin tehdä silloin, kun vesimäärä oli vähimmillään. Uittoa varten piti myös hankkia veneet, hakavarret ja  
muut uittotarvikkeet. Alkusyksyllä aloitettiin savotoilla pinotavaran hakkuut ja tukkien hakkuut aloitettiin lumentulon myötä alkusyksystä. Tukkeja ruvettiin myös saman tien ajamaan. Tukit ja pinotavara ajettiin metsästä aluksi hevosilla, sittemmin myös rautateitse ja autoilla. Iso savotta  
(erityisesti valtion metsien) saattoi kestää koko talven ajan ja sama kämppä saattoi olla tukikohtana useampanakin vuotena.

Yksityismetsien savotat olivat pienempiä ja kestivät siksi myös lyhyemmän aikaa.  
Maalis-huhtikuussa kevään tultua hakkuu- ja ajotyöt lopetettiin. Vuodesta 1917 lähtien työntekijät piti vakuuttaa ja 1920-luvulla siirryttiin ryhmäpalkkauksesta yksilöpalkkaukseen. Palkasta ruvettiin perimään ennakkopidätystä vasta vuonna 1959 voimaan astuneen ennakkopidätyslain myötä. Palkka maksettiin kämpällä asuville työmiehille kämpällä ja kotoa kulkeville savotalla. Palkanmaksu oli työlästä puuhaa, sillä laskemien tapahtui käsin ja hommaan kului yöt ja sunnuntait. Metsätyömiehen päiväpalkka oli 1860-luvulta1900-luvun alkuun 60-70% parempi kuin kuin mitä peltotöistä sai. Usein savottatyö oli ainoa palkkatyö seudulla erityisesti talvikaudella.

**Sahat ja kirveet**

Työt savotoilla tehtiin pitkään mies- ja hevostyövoiman avulla ja työmiehen tärkeimmät työvälineet olivat kirves ja saha. 1800-luvun lopulle asti metsätyömiehen työkalu oli kirves, jonka käyttö vaati  
voimaa ja taitoa. Tukkisahan eli justeerin myötä puun kaataminen helpottui ja 1900-luvun alussa käyttöön tulleet pokasahat helpottivat työtä entisestään. Savotoilla kaikki huolehtivat omien työvälineidensä huollosta. Työkalujen terien teroittamista varten kämpissä oli yhtiön omistama tahko, joka oli yhteiskäytössä. Tahkoa lukuun ottamatta kaikki työvälineet olivat miesten omia. Yleensä muut työvälineet paitsi saha ja kirves jätettiin yöksi omalle palstalle.  
  
Pokasahaa piti teroittaa usein ja sen teroitus tapahtui sulkaviilalla. Teroitettaessa sahaa sen joka toinen hammas viilattiin lavan puolelta. Haritusraudan eli kissan avulla sahan hampaat taivutettiin aina samalle puolelle kuin se oli viilattukin. Haritusrauta on metallinen lovitettu rauta, jossa toisella puolella on tietyn mittaisia rakoja ja sen toisessa päässä on kädensija. Raudalla voitiin taivuttaa myös justeeria. Haritusraudassa oli myös nauloja, joilla määriteltiin sahojen jaot. Ilman harittamista sahalla oli raskas sahata ja se piti kovaa melua. 1950-luvulla pokasahojen käyttö vähentyi ja viimeistään 1960-luvulla otettiin yleisesti käyttöön moottorisahat. Lopulta hakkuukoneet ja traktorit koneellistivat metsätyön.

**Parkkuu**

Puiden kaadon lisäksi ihmisiä työllistivät puiden kuoriminen eli parkkuu. Puut kuoritiin siksi, että tehtaat käyttivät raaka-aineena kuorittua puuta ja puut myös säilyivät paremmin kuorittuna. Tukit  
kuorittiin savotoilla myös käytännön syystä: kuoritusta tukista jakomiehet näkivät heti jos puissa oli jotain vikoja. Nuoret aloittivat metsätyöuransa yleensä tukkien kuorinnassa. Aina keväisin  
hakkuiden päätyttyä järjestettiin parkkuita. Tukit kuorittiin pitkään savotoilla hakkuiden yhteydessä, mutta kuorinta siirtyi myöhemmin savotoilta rantavarastoille ja samalla työ helpottui sekä työajat  
lyhenivät. Sotien jälkeen kuorinnassa siirryttiin tehdaskuorintaan.

Tukkien kuorimiseen käytettiin aiemmin pelkkää kirvestä, myöhemmin kuorintaan käytettiin vuolurautaa ja petkelettä. Tukit kuorittiin petkeleellä, joka on noin 1,5 metrin puuvarteen kiinnitetty  
kuorimaterä. Petkel eli petkele oli alunperin tarkoitettu petun, olkien ja tupakan pienentämiseen. Metsätyöhön petkele tuli 1800-luvun puolivälissä, jolloin tukkien kuoriminen uittoa varten alkoi.  
Petkeleen rinnalle tuli myöhemmin kuorimisveitsi eli vuolu- tai kolorauta. Kuorimisveitsessä oli noin puolen metrin mittainen kaareva terä, jonka molemmissa päissä oli kädensijat. Kuorimaveistä käytettiin lähinnä lyhyen pinotavaran kuorinnassa. Tukkia kuorittaessa piti se myös välillä kääntää ja kääntäminen tapahtui aluksi kirveen ja kankien avulla, mutta tukkikoukku eli vänkäri ja tukkisakset yleistyivät nopeasti.

**Reki**

Aluksi metsätyössä puun ajamiseen käytettiin tavallista yleisrekeä. Varsinainen parireki syntyi, kun reen perään lisättiin pieni takareki, jonka varaan nostettiin tukkien toinen pää. Tästä keksinnöstä jalostui myöhemmin tukkireki. Aluksi reen jalakset tehtiin kokonaan puusta. Puu kuitenkin kului nopeasti käytössä ja oli hankala käyttää suojailmoilla. Jalasten raudoittaminen lisäsi reen painoa, mutta aikaa myötä reen raudoituksesta tuli keveämpi ja sirompi, mikä vähensi myös kokonaispainoa. Reen paino ja kunto olivat osaltaan vaikuttamassa hevosen ja ajomiehen ohella ajotulokseen ja sitä myötä ansiotuloihin. Hevosen kengitys rautaisilla hokeilla varustetuilla kengillä oli tärkeä osa työajossa olevan hevosen varustelua.  
  
Isoilla usean hevosen savotoilla otettiin käytännöksi käyttää samaa raideväliä, joka oli 2 jalkaa jalaksen keskeltä reen keskelle mitattuna. Raidevälin vakiinnuttamiseen oli syynä se, että muuten  
jäädytettyjen varsiteiden hyödyt katosivat, koska erilevyisten rekien jalakset rikkoivat jalasurat. Rekien vakiointi eteni 1950-luvun alussa jolloin metsäalan merkittävimmät toimijat antoivat lausuman, jonka mukaan jalasten välin tuli olla 61 cm. Metsäkalenterissa todettiin vuonna 1952, että standardointi oli virallistettu, vaikka uuteen standardiin ei siirryttykään ihan hetkessä. Metsätyöajossa käytetyt reet eivät ehtineet koskaan lopullisesti vakiintua ja esimerkiksi  
vuonna 1960 tehdyn kyselyn mukaan Suomessa oli yhä käytössä 72 erinimistä rekeä ja lisäksi 110 nimetöntä mallia, jotka poikkesivat toisistaan.

**Vieremän kämpät**

Vieremällä on ollut yhteensä viisi kämppää: Rahkamäen, Linnalan, Tynnyrilammin, Levämäen ja Vihotin kämpät. Museoalueelle on siirretty Levämäen eli Talashovin metsäkämppä. Talashovi on rakennettu 1925 ja sen on omistanut Metsähallitus. Kämppä on sijainnut alun perin Talasjärven (?) valtionpuistossa Levämäessä Vieremällä. Toinen museoalueelle siirretty on Rahkamäen kämppä, joka rakennettiin 1955. Alunperin se sijaitsi Marttisenmäellä Vieremällä. Kämpän käyttö oli  
vilkasta 1960-luvun alkupuolelle saakka. Ahlström Oy omisti Vieremällä myös Linnalan kämpän. Tynnyrilammen kämpän omistaa/omisti Enso ja Vihotin Metsähallitus.

**Metsäkaupat**

Sahateollisuus alkoi vähitellen kasvaa suurteollisuudeksi 1870-luvulta lähtien, kun se vapautui rajoitusmääräyksistä ja höyrysahat sallittiin. Tämän kehityksen myötä yhtiöt alkoivat hankkia itselleen maaomaisuutta Suomen syrjäseuduilta turvatakseen raaka-aineen saannin. Metsien osto oli kiihkeimmillään 1900-luvun alussa. Vuonna 1915 säädettiin kieltolaki yhtiöiden maakauppoja vastaan, jota yhtiöt kuitenkin rikkoivat apu- ja tytäryhtiöiden avulla. Vuonna 1922 valtiopäivillä hyväksyttiin uusi laki, Lex Pulkkinen, jonka mukaan lainvastaisesti ostetut maat oli luovutettava valtiolle.

**Metsäyhtiöt Vieremällä**

Vieremällä tehtiin eniten kauppoja 1800-luvun lopussa ja 1900-luvun alussa, eniten kunnan pohjoisessa osassa. Vieremällä tilakauppoja teki ensimmäisenä Paul Wahl & Co., joka osti vuonna 1875 Salahmilta Kestikievarin, Postilan ja Rahuksen tilat. Paul Wahl & Co:n maat siirtyivät vuonna 1909 A. Ahlström Oy:n haltuun. Suurimmat maa-alat Vieremällä omisti A. Ahlström Oy, muita tiloja ostaneita yhtiöitä olivat Kymi Oy, Enso Gutzeit Oy, Kaukas Oy ja Rauma-Repola Oy. Maat  
sijaitsivat pääasiassa Kaarakkalan, Nissilän ja Marttisenjärven kylien alueella. Metsiä yhtiöt omistivat yhteensä 25 712 hehtaaria, lisäksi niille kuului jonkin verran peltoa, teitä, niittyä, laidunta sekä joutomaata.

Ennen 1900-luvun alkua ei Vieremällä juuri kiinnitetty huomiota metsänhoitoon, vaikka metsien arvo kohosi koko ajan. Puutavarasta saadut voitot houkuttelivat metsien hävittämiseen ja metsien  
tarkastuksia tehdessä viranomaiset olivat panneet merkille, että metsänomistajilla ei ollut tietoa metsänhoitotavoista. Iisalmen kihlakunnan kruununvouti raportoi vuonna 1891 alueensa tilasta  
seuraavasti: ”Metsänhoito on entisellään. Itse metsälle ei panna suurta arwoa ja sen hoidolle wielä wähemmän.” Metsien kuntoon ja metsänhoidollisiin hakkuusiin alettiin kuitenkin kiinnittää vähitellen enemmän huomiota, kun metsien hinnat yhä nousivat ja lisäksi yhtiöt kiinnittivät metsiensä hoitoon enemmän huomiota ja maamiesseuratoiminta oli vilkastumaan päin.

Valistustyö ja lainsäädäntö muuttivat vähitellen metsänhoitoa ja Vieremälle perustettiin Metsänhoitoyhdistys 30.11.1936. Yhdistyksen viisijäseninen johtokunta hyväksyi vuosittain uusia jäseniä, jäsenmaksu perittiin aina metsämaahehtaarien mukaan. Metsänhoitoyhdistys oli metsänomistajien oma yhdistys. Se palkkasi metsänhoidonneuvojan, joka opasti yhdistyksen jäseniä metsätalouteen liittyvissä asioissa ja usein myös leimasi myytäväksi aiotut puut.

Neuvoja jakoi tietoa myös puiden kylvöstä ja istutuksista sekä hinnoittelusta. Yhdistyksen palveluja käytettiin Vieremällä tehokkaasti hyväksi ja 1950-luvulla tilattiin runsaasti metsänparannus-ohjelmia. Vuonna 1980 Vieremän Metsänhoitoyhdistykseen kuului yhteensä 432 metsänomistajaa, jotka omistivat yhteensä 27 130 hehtaaria metsää, nykyisin Vieremän alueella toimii Metsän-hoitoyhdistys Ylä-Savo.

**Metsäkaupat**

1800-luvun alussa Suomessa oli yksityismetsiä vähän yli 20 milj. hehtaaria, runsas puolet koko metsäpinta-alasta. Metsien käyttö rajoittui tuolloin kotitarvekäyttöön ja metsien polttoviljelyyn eikä  
metsiä pidetty kovin suuressa arvossa. Arvo alkoi nousta 1850-luvun jälkeen, kun esimerkiksi sahateollisuus vapautui tiukoista rajoituksista. Ennen puunjalostuskauden alkua metsiä myytiin Suomessa harvakseltaan ja puun vienti oli vähäistä. Tuontipuuta käytettiin jo 1850-luvulla. Puuta tuotiin pitkään Venäjältä alhaisen hinnan ja hyvän laadun vuoksi. Myöhemmin puuta tuotiin myös Ruotsista, lähinnä kostoksi ruotsalaisten sahojen isojen puukauppojen vuoksi. Sotien välisenä aikana tuotiin Suomeen myös paperipuuta, koska tarvetta ei pystytty tuolloin täyttämään kotimaisen tuotannon turvin.

**Puukauppoja**

Puuyhtiöt saivat raaka-aineensa ostamalla, koska Suomen metsäteollisuudella ei ole koskaan ollut kovin suuria omia metsäaloja omistuksessaan. Metsäteollisuuden kehityksen myötä syntyi kuitenkin  
tarvetta raaka-aineelle ja metsäyhtiöiden miehet eli ”firman miehet” alkoivat kierrellä ostamassa puuta ja maata ympäri Sisä-Suomea ja esimerkiksi Vieremän metsät kuuluivat yhtiöiden puunhankinta-alueeseen. Ensimmäinen kauppoja tehnyt yhtiö lienee ollut N.L. Arppe, joka osti 1830-luvulla metsää Pohjois-Karjalassa. N.L. Arppe osti metsää yhteensä noin 900 000 hehtaaria. Metsäteollisuuden kehityksen myötä metsien arvo Suomessa kohosi, mutta yksityismetsien myyjäpuoli ei aina ollut tietoinen tästä.

Yhtiöiden kulta-aikaan 1900-luvun alussa niiden omistukseen siirtyi joskus kokonaisia tiloja peltoineen ja metsineen. Joskus kaupat eivät olleet reilummasta päästä myyjän kannalta katsottuna ja jotkut isännät joutuivat tilakauppojen jälkeen puille paljaille. Ostajan ja myyjän väliset sopimukset tehtiin aluksi vain suullisesti, mutta metsäkauppojen vilkastuttua sopimuspaperin laatiminen yleistyi. Metsätalouden nousun kanssa samaan aikaan alkoi myös maatalouden  
murroskausi, sillä monet tilat saivat maatalouden uudistamiseen tarvittavat varat juuri metsistä. Metsäyhtiöt ostivat puuta yksityisiltä metsänomistajilta, valtionmetsistä ja ajan myötä myös  
ulkomailta. Yksityismetsät ovat olleet aina yhtiöiden tärkein ostopaikka. Vasta 1950-luvulla päästiin hakkaamaan valtionmetsiä teholla, koska puun heikko menekki ja huonot kuljetusyhteydet  
rajoittivat aiemmin näitä hakkuita.

**Pysty-, summa- ja runkokauppaa**

1870- ja 1880-luvuilla metsäyhtiöiden ostamat tukkipuut myytiin pystykauppana. Pystykaupassa puiden kaato ja kuljetus jäi ostajan huoleksi. Puita myytiin myös summakaupalla, jolloin ostaja sai itse valita ja kaataa kokonaishintaa vastaan sovitulta alueelta tietyn mitan ylittävät puut. 1890-luvulta lähtien yleistyneessä runkokaupassa rungot myytiin kappalehintaan ja tavallisesti myyntihinta oli kiinteä.1800-luvun lopulla puun ostajat saivat maaseudulla valita puut  
mielensä mukaan, sillä puiden ennakkoleimaus oli metsänomistajille vielä 1900-luvun alussakin outoa. Metsäyhtiötkin ostivat puunsa mieluummin leimaamattomilta alueilta ja saattoivat yrittää ostaa leimattuja puita tavallista halvemmalla. Leimauksen katsottiin synnyttävän sydänlahoa, joten hintaa haluttiin pudottaa.

**Merkitys työllistäjänä**

Metsäisen pitäjän, kuten Vieremän, työllisyydelle puutavaran hakkuilla on ollut suuri merkitys. Vilkkaimpina hakkuukausina töitä riitti kaikille halukkaille ja varsinkin 1800-luvun lopulla maaseudun irtaimen väestön toimeentulo oli riippuvainen metsätöistä, hakkuista  
ja uitoista. Myös maaseudun muut kerrokset, torpparit, mäkitupalaiset ja itselliset osallistuivat metsätöihin. Puutavarayhtiöiden rooli onkin Vieremällä ja muualla Suomessa ollut tärkeä juuri työllistäjänä. Metsätyövoima Suomessa ja Vieremällä

Vieremän kunta on itsenäistynyt vuonna 1922. Ennen itsenäistymistä Vieremän elinkeinorakenne perustui lähes yksinomaan maatalouteen ja toimeentulo alueella hankittiin viljelemällä omaa tilaa tai torppaa. Tilattomat työskentelivät muille. Sivutuloja paikalliset saivat kalastuksesta, metsästyksestä, käsitöistä ja 1800-luvun lopulla alkaneet metsähakkuut toivat lisätuloja erityisesti talvikuukausina. Alueen metsähakkuissa tarvittiin paljon työvoimaa, mikä toi helpotusta talvityöttömyyteen. Työtä ei silti riittänyt kaikille ja alueelta muuttikin tilattomia muualle. Vieremällä vuosittainen hakkuu oli noin 4 500 m³. Rahkamäessä hakkuu vaihteli 5 000 – 15 000 m³.  
Suomen väkiluku vuonna 1800 oli 800 000, josta väestö kaksikertaistui vuoteen 1850 mennessä. Väestöstä 95% asui maaseudulla ja maatalous oli vallitsevin elinkeino säilyttäen asemansa koko 1800-luvun. Maatalouden ulkopuolisia töitä oli tarjolla niukalti. Maaseudun irtolais- eli itsellisväkeä laskettiin tuolloin olevan 100 000 ja määrä kasvoi koko ajan. Talvisaikaan metsätyöt olivat maaseudun lähes ainoa palkkatyö.

Suurin osa metsätyöntekijöistä oli tilattomia, mutta myös monet talolliset lähtivät savottaan lisäansioiden toivossa. Uittotöissä nähtiin pääasiassa vain tilattomia, koska tilallisilla oli keväisin  
peltotyöt hoidettavanaan. 1800-luvun lopulla metsätöissä oli arviolta 100 000 miestä ja kymmeniä tuhansia hevosia. Viime sotia edeltäneeltä ajalta ei ole olemassa tätä tarkempaa tietoa metsätyövoiman määrästä.

1940-luvulla metsätyömiehiä oli parhaimpina kausina töissä yli 300 000 ja hevosia oli metsätyössä melkein 100 000. Puun kaukokuljetuksessa oli lisäksi kymmeniä tuhansia miehiä, joista valtaosa työskenteli kesäisin uitoilla. Metsätyöt hoituivat aluksi paikallisen väen voimin, mutta kun hakkuut laajentuivat ja levisivät myös harvoin asutuille alueille, piti työvoimaa värvätä savotta-alueen ulkopuoleltakin. Metsätyömiehet olivat pitkään itseoppineita. Työhön vaadittava oppi  
periytyi isältä pojalle tai saatiin oman kokemuksen kautta. 1960-luvulla alettiin metsätyövoimaa myös kouluttaa ja jo tätä ennen oli metsänomistajille annettu oppeja ja neuvoja metsään liittyvissä  
kysymyksissä. Ennen sotia annettiin myös oppia työvälineiden kunnostamisessa, millä oli suuri vaikutus työn tuottavuuteen ja samalla ansioihin.

Varsinainen metsätyönväen koulutus alkoi varsin myöhään, vaikka oli yleisessä tiedossa, että oikealla työtekniikalla ja työvälineiden kunnostamisella oli suuret vaikutukset työn tuottavuuteen. Jos koulutus oli metsätyöväelle vierasta, oli vierasta myös ammattiyhdistystoiminta. Toiminnan vähyyteen lienee ollut syynä se, että savotat olivat hajallaan ympäri Suomea ja työsuhteet kestivät  
yleensä lyhyitä aikoja.

Metsätöitä tekivät Suomessa perinteisesti miehet, joten naisia metsätöissä on nähty lähinnä sotavuosina. Naisten tyypillisin rooli oli toimia kämppäemäntinä aina 1960-luvulle asti ja tämän jälkeen naisten osuus myös muissa metsäalan ammateissa on lisääntynyt jatkuvasti. 1940-luvulle saakka ei ollut mitenkään tavatonta, että lisäansioiden toivossa savotoilla nähtiin nuoria ja myös lapsia. 1950-luvulla metsätyömaille tulivat koneyrittäjät. Aluksi he olivat maataloustraktoreiden ja kuorimakoneiden omistajia, myöhemmin myös metsätraktoreiden sekä hakkuukoneiden omistajia ja lopulta koneiden kuljettajia. 1990-luvulla koneenkuljettajien määrä ylitti metsätyömiesten eli metsureiden lukumäärän ja metsätyö oli muuttunut fyysisesti raskaasta miestyöstä hyvin pitkälti koneella tehtäväksi työksi. Yhä nykyään metsä tarjoaa työtä kymmenille tuhansille ihmisille.

**Uitot ja puutavaran kuljetus**

Uitto oli vallitseva puunkuljetusmuoto aina 1950-luvulle saakka. Vieremällä on viimeiset lautat koottu uittoa varten Rotimojoelta ja Luvejoelta 1950-luvun alkupuolella. Vieremältä puuta uitettiin  
pääasiassa Iisalmen sahoille sekä Ahlströmin Varkauden tehtaille. Nippulautat ovat verraten myöhäinen kuljetusmuoto. 1900-luvun alkupuolella lautat hinattiin kehälauttoina, jolloin puut olivat  
lautassa irrallaan kehäpuiden sisällä. Puun kuljetuksessa siirryttiin1950-luvulta lähtien autokauteen ja vuonna 1954 pinotavaran osalta maantiekuljetusten osuus oli jo noin 80 prosenttia.

Latvavesillä uittoaika jäi lyhyeksi, koska puuta pystyi uittamaan vain keväisin ja syksyisin tulva-aikaan. Koskikohtien ohittamiseksi uittoväylille rakennettiin rännejä ja väylän leveys saattoi hyvänä  
tulva-aikana Salahmin latvavesillä olla 10-15 metriä, kun se kuivaan aikaan oli vain muutamia metrejä. Iisalmen reitin keskusjärvi oli Porovesi, johon yhtyvät kolmen reitin – Kiurujoen, Salahmin ja Sukevan – latvahaarat. Kauimpaa pohjoisesta alkaa Joutenpuro, joka Petäjäjokena laskee Rotimojärveen, johon yhtyy myös Rahajärvestä tuleva lyhyt Rahajoki. Rotimojokea pitkin päästään Salahminjärveen, johon myös mutkainen Luvejoki laskee. Salahminjärveen laskee lisäksi kunnostettu Marttisjoen uittoväylä. Salahminjoelta pääsee Vieremänjärveen ja siitä edelleen Iijärveen. Iijärven erottaa Porovedestä vain lyhyt Koljonvirta. Pisin mitattu uittomatka Poroveden  
pohjoispuolelta on 75 kilometriä.

Uitot työllistivät suurta joukkoa miehiä kesäisin. Uitolla saattoi olla työssä jopa sata miestä ja työvoimaa oli yleensä saatavilla, koska hyvissä uittourakoissa palkat olivat hyvät. Hinaajat vetivät  
tukkilauttoja Iisalmesta etelään mentäessä, mutta latvavesillä lauttoja hinattiin keluveneiden avulla. Lautta kulki varppaamalla: ankkuri vedettiin noin 300 metrin päähän lautasta ja keluvene hinasi  
lautan tuon matkan kerrallaan eteenpäin. Suurimpiin lauttoihin tarvittiin kaksi keluvenettä. Kullakin kelulla oli aluksi neljä miestä kiertämässä vetoköyttä tappien ympärille. Koneellinen keluu yleistyi  
myöhemmin ja silloin lautta liikkui eteenpäin kammesta vääntämällä.